Guggus.  In Trondheim hani denn no ganz e churzwiilige Daag gha mit gueter Unterhaltig. Es isch nämmli no e Couchsurfer zu dr Kristin cho (früener als erwartet). Dr Matthias isch vo Dütschland, läbt aber sit 8 Joor zStockholm und isch mol so schnäll inere Wuche vo Schwede uf Trondheim pilgeret. Mit ihm hani denn so bitz dStadt erkundet, mr si sogar gratis ind Domchille und anderi Rümlichkeite ine cho... will er jo Pilger isch.. ganz luschtig xi. Es  isch nomol sone affeheisse Daag xi. Zobe ischs denn au ganz witzig worde, mr si mit dr Kristin und ihre Arbetskollege go ässä und 2,3,4 Bierli neh.. Ganz luschtigi Norwäger xi.. Und 2 Pole wo numä änglisch hei chöne (ha bitz mit mine 2,3 polnische wörter blöfft, maria ;)), dr Matthias und ich.. aso ganz e internationale Huffe. Jo i bi denn am 11i aber ufe Nachtzug....    E Nacht und e halbe Daag bini zuggfahre und bi am Samschtig zmidaag zBergen aacho. Mitem Bus bini zum Huus vo dr Janiche  (Schweschter vo dr Trude) ....... und ha sMuul nüm zuebrocht............... WOOOOOOOOOOOOOOOOW. sHuus isch diräkt am Meer, i ha no nie so öpis wunderschöns xeh.. ha immer gmeint so wohne nume Schauspiiler in Rosamunde Pilcher film. Hey wow, unde dra grad Sprungbrätt in Fjord.. die hani denn au gnützt ;). Es isch heiss und schön xi... efach WOW. Jo de Bonzechaschte hani für mi ellei gha... dFamilie isch usgflooge xi.  Geschter hani denn die wunderschöni Stadt Bergen erkundet... ohni Rägä verstoht sich (Bergen  isch die rägäriichschti Stadt Europas), bi ufe Fløien und abegloffe.. ha imne Park gläsä.... Zobe hani mi mit dr Julie droffe. Die hei dStephie, dPrisca und ich mol in dr Karaoke Bar in Oslo troffä. Mr si in sone Pub wo Fuessball gloffe isch, und wo die Mätch ändli dure xi si, hets no bitz Karaoke geh... es het voll weni Lüt gha, aber es isch luschtig xi. Sone Typ isch no drbi xi wo usxeh het wie dr Frank Töppers us Marienhof... hm jo i bi denn hei, es het bitz grägnet, und will is nid ha chöne loo bini am  eis znacht no schnäll e Ründeli im Fjord go schwimmä:).  Hüt hanis iisi gno bis jez, zämmä packt, ind stadt... jo und do blibi au bis i am 11i dr Nachtzug uf Drammen nimm, wos denn morn wittergoht in mini Traumstadt: STAVANGER!